Imtella' Marzu 3, 2021 - Aġġornata 3 Ta' Marzu, 2021 2:30pm Rapport: Liam Carter Il-Qorti tal-Maġistrati laqgħet it-talba għall-estradizzjoni ta' Maximiliano Genova, Taljan ta' 39 sena li jinsab imfittex mill-awtoritajiet Taljani dwar organizzazzjoni kriminali ta' traffikar tad-droga fi Sqallija. Genova ġie arrestat f'Malta fis-sagħtejn tat-Tlieta filgħodu minn appartament f'San Pawl il-Baħar. Huwa ġie arrestat bis-saħħa ta' mandat ta' arrest Ewropew. Fil-qorti, l-Ispettur Mark Galea ppreżenta għadd ta' dokumenti u qal li l-Isqalli naqas milli jwieġeb għal bosta mill-mistoqsijiet li sarulu mill-Pulizija. Il-Qorti ppreseduta mill-Maġistrat Neville Camilleri laqgħet it-talba għall-estradizzjoni ta' Genova wara li għal darba darbtejn, l-akkużat wera x-xewqa li jiġi estradit lejn l-Italja. Il-Qorti ordnat li Genova jibqa' jinżamm taħt arrest sakemm jiġi estradit lura f'pajjiżu. L-Isqalli ġie arrestat mill-Pulizija f'Malta f'ħidma li saret b'kollaborazzjoni mal-Pulizija Taljana. L-arrest sar fl-istess ħin li f'Sirakuża kienet għaddejja operazzjoni mill-Carabinieri, fejn ġew arrestati 31 persuna dwar traffikar ta' droga li allegatament kien qiegħed iħalli qligħ ta' €25,000 kuljum lil din l-organizzazzjoni kriminali. Dan in-negozju illegali kien għaddej 24 siegħa kuljum minn blokok ta' appartamenti fin-naħa ta' fuq ta' Sirakuża.